Nóg ‘n plaasaanval buite RandfonteinVenessa Stafleu by haar man, Willem Foto: Beeld ŉ Vrou is doodgeskiet in ŉ plaasaanval buite Randfontein in Gauteng, het polisie Woensdag gesê. Beeld berig dat me. Venessa Stafleu (34) omstreeks 20:00 op die plaas Doornfontein 2, ongeveer 25 km buite Randfontein geskiet is. Haar man, Willem, pa, mnr. Corrie Nel en broer, mnr. Corné Nel, was tydens die voorval by die melkery besig. Mnr. Nel sr. bedryf die Rusco-melkery op die naburige plaas. “Die vrou het ongelukkig op die toneel aan haar beserings beswyk. Die motief vir die moord is onbekend,” het kaptein Appel Ernst gesê. Volgens ŉ outomatiese SMS-stelsel van Conserv-sekuriteit wat die aand van die voorval onder die boeregemeenskap versprei is, is geld en vuurwapens uit die huis gesteel. Volgens Beeld het die polisie albei plase aan weerskante van die R41-pad vir leidrade gefynkam en Ernst het bevestig die polisie se K9-eenheid is reeds dieselfde aand ontplooi om na leidrade te soek. Die vrou se kinders, onderskeidelik drie en vyf jaar oud wat in die huis was tydens die aanval, is erg getraumatiseer.